**ЧЕТВРТИ ЗАХТЕВ СТУДЕНАТА: Повећање буџета за високо образовање у износу од 20%**

**Конкретизација:**

Издвајања за високо образовање предвиђена Законом о буџету Републике Србије за 2025. годину износе **84,9 милијарди динара**. Студенти су са пуним правом тражили повећање у износу од 20% намењених средстава (повећање за око **16,98 милијарди динара** односно **145,1 милиона евра**) – које би ниво улагања у високо образовање приближило нивоу улагања земаља централне и источне Европе (1,71%, према методологији *OECD*).[[1]](#footnote-1) [[2]](#footnote-2)

Најављено је повећање „материјалних трошкова“ за 20% - што би довело до повећања укупног буџета у износу од тек 3% (22 милиона евра). „Материјални трошкови“, дакле, означавају тек сегмент буџета за високо образовање. Овако нејасан начин представљања повећања, уз сам по себи недовољан понуђени износ, није прихватљив. Уместо захтеваног побољшања квалитета високог образовања, део јавности је доведен у заблуду да је захтев испуњен.

Доступност, приступачност и квалитет високог образовања су стандард прогресивног друштва и његово финансирање не сме бити упитно. Држава је дужна да обезбеди услове у којима је високо образовање избор који је доступан свима, уз квалитет који је конкурентан на светским ранг листама универзитета. Субвенционисањем ЕСПБ бодова од стране државе, значајно би се олакшали услови студирања на свим нивоима студија, те омогућила већа партиципација финансијски угрожених категорија друштва у високом образовању. Стога, предлажемо да субвенционисање буде извршено преко школаринa, а на нивоу појединачног ЕСПБ бода тако да износи 50% цене од оне коју би иначе платили студенти.

Ограничени капацитети факултета за бављење научно-истраживачким радом спутавају друштво у погледу технолошких и економских потенцијала, док недовољно финансирање истраживања последично доводи до девалуације стручног кадра и подстиче његово исељавање из земље. Захтевамо повећање средстава за техничко и инфраструктурно одржавање факултета, како би се створили квалитетнији услови научно-истраживачког рада у земљи.

Због свега наведеног, захтевамо да Влада на основу предлога ресорног министарства, сходно чл. 69 ст. 4 Закона о буџетском систему,[[3]](#footnote-3) донесе **решење о употреби текућe буџетскe резерве**, у сврхе повећања буџета за високо образовање за 2025. годину, у износу од **16,98 милијарди динара**. Тренутна пракса јесте да Влада на основу овлашћења датог од стране Народне скупштине, а на име апропријације сходно чл. 2 ст. 1 тч. 31,[[4]](#footnote-4) прерасподељује средства додељена једном министарству на друго министарство користећи текућу буџетску резерву не као фонд, већ као канал за континуирано прекрајање састава буџета без скупштинског ребаланса буџета. Испуњавањем ових захтева ниво издвајања за високо образовање износио би 101,86 милијарди динара и удео издатака за високошколско образовање у Србији би тиме достигао **1,025% бруто домаћег производа**, што сматрамо минималним прихватљивим нивоом улагања и у будућим Законима о буџету.

**Заједничко свим нашим захтевима јесте да тражимо да институције система раде свој посао по закону и у интересу свих грађана.**

**Блокаде остају, до испуњења захтева.**

1. ЗАКОН О БУЏЕТУ, ("Сл. гласник РС", бр. 94/2024) [↑](#footnote-ref-1)
2. OECD (2024), *Education at a Glance 2024: OECD Indicators*, OECD Publishing, Paris, <https://doi.org/10.1787/c00cad36-en>. [↑](#footnote-ref-2)
3. ЗАКОН О БУЏЕТСКОМ СИСТЕМУ, ("Сл. гласник РС", бр. 54/2009, 73/2010, 101/2010, 101/2011, 93/2012, 62/2013, 63/2013 - испр., 108/2013, 142/2014, 68/2015 - др. закон, 103/2015, 99/2016, 113/2017, 95/2018, 31/2019, 72/2019, 149/2020, 118/2021, 138/2022, 118/2021 - др. закон, 92/2023 и 94/2024) [↑](#footnote-ref-3)
4. Ibid. [↑](#footnote-ref-4)